Molavėnų I piliakalnis

**Molavėnų I piliakalnis** – piliakalnis, stūksantis Raseinių rajono savivaldybės teritorijoje, Nemakščių seniūnijoje, Šešuvies upės dešiniajame krante, Molavėnų kaimo pietinėje dalyje, 0,4 km į pietvakarius nuo Molavėnų II piliakalnio. Abu piliakalniai sujungti gruntiniais ir mediniais pėsčiųjų takais. Pirmasis piliakalnis dar vadinamas **Kuprėmis** arba **Griaužų** vardu, pasiekiamas nuo kelio  už Tukių kaimo pasukus link Molavėnų, pervažiavus Jaujupį ir netrukus pasukus keliu į dešinę (į pietus) bei pavažiavus dar apie 600 m, o po to paėjus apie 150 m į kairę (į pietryčius) nuo kelio.

1992 m. piliakalnis buvo įrašytas į Kultūros vertybių registrą. Saugoma teritorija užima 60 149 m², priklauso Dubysos regioninio parko Pašešuvio kraštovaizdžio draustiniui. Piliakalnis datuojamas pirmu tūkstantmečiu prieš Kristų – antro tūkstantmečio po Kristaus pabaiga. 

## Charakteristika

Piliakalnis įrengtas 350 m ilgio aukštumos kyšulyje Šešuvies dešiniajame krante. Jį sudaro pagrindinė aikštelė, kuri šiaurės vakaruose įtvirtinta dviem priešpiliais, o pietryčiuose turi papilį. Dėl šlaitų erozijos iš I piliakalnio liko tik ožnugaris. Aikštelė keturkampė, pailga šiaurės vakarų–pietryčių kryptimi, 28 m ilgio, 3–5 m pločio, pietrytinėje papėdėje iškastas 13 m pločio ir 3 m gylio griovys, už kurio supiltas 4,5 m aukščio ir 15 m pločio pylimas, už jo iškastas antrasis – 4 m pločio ir 1 m gylio griovys, už jo – papilys. Piliakalnio 6 m aukščio šiaurės vakarinis šlaitas leidžiasi į 18 m pločio ir 4 m gylio griovį, už kurio įrengtas pirmasis priešpilis.

Pirmojo priešpilio aikštelė keturkampė, pailga šiaurės vakarų – pietryčių kryptimi, 21 su 10 m dydžio, iškiliu viduriu. Jos šiaurės vakariniame krašte iškastas 11 m pločio ir 2 m gylio griovys. Už griovio įrengtas antrasis priešpilis. Jo aikštelė taip pat keturkampė, pailga, 20 su 14 m dydžio. Aikštelės pietrytiniame gale supiltas 1 m aukščio ir 9 m pločio pylimas, kurio išorinis 4 m aukščio status šlaitas leidžiasi į priešpilius skiriantį griovį. Aikštelės šiaurės vakariniame gale supiltas 3,5 m aukščio ir 16 m pločio pylimas, kurio išorinis 2,5 m aukščio šlaitas leidžiasi į 14 m ilgio, 16 m pločio ir pusės metro gylio griovį.

Į pietryčius už piliakalnio antrojo griovio įrengtas papilys. Jo aikštelė keturkampė, pailga, 115 su 45 m dydžio. Papilio šlaitai statūs, 5 m aukščio.

Piliakalnio ir priešpilių šlaitai statūs, iki 18 m aukščio. Jų aikštelių didžiosios dalys nuplautos Šešuvies (iš šiaurės rytų pusės). Antro pylimo viršuje iškasta duobė. Visas piliakalnis apaugęs lapuočiais.

## Galerija


Molavėnų I piliakalnis. Vaizdas žemyn.JPG|Vaizdas nuo piliakalnio, 2013 m. 
Molavėnų I piliakalnis, rodyklė.JPG|Rodyklė į I piliakalnį
Vaizdas:Molavėnų I piliakalnis.JPG|Laiptai į piliakalnį
Vaizdas:Molavėnų I piliakalnis. Viršuje.JPG|Piliakalnio viršuje


## Šaltiniai

* Lietuvos TSR kultūros paminklų sąrašas, V., 1973, p.&nbsp;165
* Lietuvos Respublikos istorijos ir kultūros paminklų sąrašas, V.,1993, p.&nbsp;42
* Zabiela G. Lietuvos medinės pilys. Vilnius. 1995. p.&nbsp;238-239 (Nr. 46).
* Balčiūnas J., Dakanis B., Merkevičius A., Zabiela G. 1987 m. žvalgyti paminklai // Archeologiniai tyrinėjimai Lietuvoje 1986 ir 1987 metais. Vilnius, 1988. p.&nbsp;174-175.
* Dakanis B. Mažai žinomi Lietuvos piliakalniai // Kultūros paminklai. Vilnius. 1994. T. 1. p.&nbsp;46 (Nr. 21)

## Nuorodos

* Molavėnų I piliakalnis
* Hillforts.eu atvirųjų duomenų ištekliai. Molavėnų piliakalnis I